## Uredba o Uredu za prognanike I izbjeglice

### NN 64/1991 (3.12.1991.), Uredba o Uredu za prognanike I izbjeglice

# VLADA REPUBLIKE HRVATSKE

Na osnovi članka 25. stavka 1. Zakona o Vladi Republike Hrvatske ("Narodne
novine", br. 41/90, 8/91, 14/91 i 53A/91), Vlada Republike Hrvatske
na sjednici održanoj 22. studenoga 1991. godine donijela je

## UREDBU

### o Uredu za prognanike i izbjeglice

Članak 1.

Ovom uredbom osniva se pri Vladi Republike Hrvatske Ured za prognanike
i izbjeglice, utvrđuje njegovo ustrojstvo, djelokrug i ovlaštenja.

Članak 2.

Ured za prognanike i izbjeglice (u daljnjem tekstu:Ured) obavlja stručne
i druge poslove u provođenju propisa kojima se rješava o statusu i pravima
prognanika i izbjeglica a naročito:

- predlaže Vladi Republike Hrvatske mjere u svezi sa zbrinjavanjem i
pomoći prognanim i izbjeglim osobama (plan evakuacije, prihvata i zbrinjavanja,
stacioniranja prognanika i izbjeglica po regijama- područjima jedne ili
više općina, plan školovanja i dr.), i provodi utvrđenu politiku;

- utvrđuje mjerila za obračun troškova zbrinjavanja i pomoći prognanicima
i izbjeglicama;

- organizira prikupljanje materijalnih sredstava, a posebno hrane i
drugih potrepština, propagira, organizira i koordinira akcije centra za
socijalni rad i drugih organa i organizacija, a posebno Hrvatskog Crvenog
Križa, Caritasa Biskupske konferencije, Lanca solidarnosti, Merhameta,
vjerskih zajednica i organizacija i drugih humanitarnih organizacija te
građana;

-osigurava osnovne uvjete za život prognanika i izbjeglica i uvjete
za njihovu socijalnu adaptaciju i u tu svrhu predlaže smještajne objekte
koji će se preuzeti u posjed i korištenje temeljem Uredbe Vlade Republike
Hrvatske o preuzimanju u posjed i korištenje odmarališta, hotela i drugih
hotelsko-turističkih objekata i pokretnina koje se u njima nalaze, a na
kojima pravo raspolaganja odnosno vlasništva imaju ili ih drže u posjedu
poduzeća i druge pravne i fizičke osobe koje imaju sjedište izvan teritorija
Republike Hrvatske;

-osigurava povrat prognanika i izbjeglica u svoje domove, a u dogovoru
s kriznim štabom područja od kuda su zbjegovi;

-surađuje s međunarodnim humanitarnim organizacijama i koordinira prikupljanje
humanitarne pomoći iz inozemstva uključujući i Hrvatsku dijasporu;

-provodi analizu stanja potreba prognanika i izbjeglica, utvrđuje prioritetne
potrebe, izrađuje plan zadovoljavanja tih potreba, koordinira razne sudionike
(Crveni križ, Caritas, Lanac solidarnosti i međunarodne humanitarne organizacije)
u osiguravanju pomoći, te evaluira provedeno;

-poduzima mjere za osiguranje funkcioniranja jedinstvenog informacijskog
i dokumentacijskog sustava u odnosu na potrebne podatke o zbrinjavanju
i pomoći prognanicima i izbjeglicama te jedinstveni sustav izvješćivanja
Predsjednika Republike Hrvatske, Sabora Republike Hrvatske, Vlade Republike
Hrvatske i svjetske javnosti.

Članak 3.

Radom Ureda rukovodi predstojnik Ureda kojeg imenuje i razrješava Vlada
Republike Hrvatske.

Ured ima glavnog tajnika Ureda kojeg imenuje i razrješava Vlada Republike
Hrvatske.

Predstojnik Ureda u odnosu na stručnu službu Ureda ima prava i dužnosti
rukovodioca republičkog organa uprave.

Članak 4.

Nadzor nad radom Ureda obavlja Upravno vijeće Ureda. Predsjednika i
članove Upravnog vijeća Ureda imenuje i razrješava Vlada Republike Hrvatske
na prijedlog potpredsjednika Vlade Republike Hrvatske zaduženog za društvene
djelatnosti.

Ministar rada, socijalne skrbi i obitelji je član Upravnog vijeća Ureda
po službenoj dužnosti.

Članak 5.

Ured surađuje s Visokim komesarijatom za izbjeglice Ujedinjenih naroda
(UNHCR), Uredbom za koordinaciju pomoći u katastrofama Ujedinjenih naroda
(UNDRO), UNICEF-om, Caritasom, Međunarodnim komitetom Crvenog križa, Ligom
društva Crvenog križa i Crvenog polumjeseca i drugim srodnim međunarodnim
i nacionalnim organizacijama, tijelima republičke državne uprave i drugim
državnim organima i organizacijama.

Članak 6.

Poslovi iz djelokruga Ureda obavljaju se u sklopu organizacijskih jedinica:

1. Odjel za zbrinjavanje prognanika

2. Odjel za koordinaciju zbrinjavanja izbjeglica

3. Odjel za prikupljanje, sortiranje i distribuciju humanitarne pomoći

4. Odjel za suradnju s međunarodnim humanitarnim organizacijama i hrvatskom
dijasporom i prikupljanje pomoći iz inozemstva

5. Analitički odjel

6. Odjel za sigurnost i socijalnu adaptaciju te školovanje prognanika
i izbjeglica

7. Odjel za društvenu zaštitu prognanika

8. Odjel za povrat prognanika i izbjeglica.

Članak 7.

Ured poslove iz svog djelokruga za područje jedne ili više općina odnosno
grada obavlja u regionalnim uredima.

Na čelu regionalnog ureda je predstojnik regionalnog ureda kojeg imenuje
i razrješava predstojnik Ureda.

U regionalnom uredu se osniva savjet regionalnog ureda kojeg imenuje
predstojnik ureda iz reda članova kriznih štabova područja za koje je osnovan
regionalni ured, tijela lokalne uprave i stručnih radnika u oblasti zdravstva,
socijalne sigurnosti i sl. Savjet regionalnog ureda može odlučivati o pitanjima
određenim pravilnikom o unutrašnjoj organizaciji i načinu rada Ureda.

U svrhu organiziranog prikupljanja humanitarne pomoći u inozemstvu i
pomoći u zbrinjavanju izbjeglica u inozemstvu Ured može u inozemstvu imenovati
svoja povjereništva i povjerenike. Povjerenici se mogu imenovati iz redova
stranih državljana ili hrvatskih građana na boravku u inozemstvu.

Članak 8.

Predstojnik Ureda osniva stručne skupine radi razmatranja i davanja
mišljenja o pitanjima iz djelokruga Ureda i imenuje njihove članove.

Članak 9.

Pravilnikom o unutarnjem ustrojstvu i načinu rada Ureda uređuju se poslovi
koje obavljaju organizacijske jedinice iz članka 6. ove uredbe, osnivaju
regionalni uredi iz članka 7. ove uredbe i određuju poslovi koje obavljaju,
te način njihova rada, osnivaju povjereništva iz članka 7. ove uredbe i
određuju njihovi poslovi; utvrđuju ovlaštenja i odgovornosti radnika u
obavljanju poslova; utvrđuje sistematizaciju radnih mjesta s brojem izvršitelja:
uređuje način obavljanja poslova u vršenju javnih ovlasti koje su propisima
povjerene Uredu i uređuju druga pitanja značajna za organizaciju i način
rada Ureda.

Pravilnik o unutarnjem ustrojstvu i načinu rada Ureda donosi predstojnik
Ureda uz suglasnost Vlade Republike Hrvatske.

Članak 10.

Ured najmanje jedanput tjedno podnosi izvještaj Vladi Republike Hrvatske
o svom radu na zbrinjavanju prognanika i izbjeglica i drugim pitanjima
s tim u svezi.

Članak 11.

Danom stupanja na snagu ove uredbe prestaje važiti Uredba o formiranju
ureda za izbjeglice Republike Hrvatske ("Narodne novine", broj
45/91).

Članak 12.

Ova uredba stupa na snagu danom objave u "Narodnim novinama".

Klasa: 019-04/91-01/09

Urbroj : 5030104-91-2

Zagreb, 22. studenoga 1991.

Potpredsjednik

**dr. Milan Ramljak, v. r.**

Uredba, NN 64/1991-1644